b'\n_START_ARTICLE_\nPeugeot\n_START_SECTION_\nIstorija\n_START_PARAGRAPH_\nPeugeot \xc5\xa1eimos verslas prasid\xc4\x97jo nuo kavos malimo ma\xc5\xa1in\xc5\xb3 gamybos XIX a. 1882\xc2\xa0m. Armandas Pe\xc5\xbeo pagamino savo pirmuosius dvira\xc4\x8dius. V\xc4\x97liau Armandas labai susidom\xc4\x97jo automobiliais, ypa\xc4\x8d po susitikimo su Gotlybu Daimleriu. Pirmasis Peugeot automobilis buvo sukonstruotas 1889\xc2\xa0m. Tai buvo triratis su garo varikliu, o j\xc5\xb3 buvo pagaminta vos keturi. V\xc4\x97liau sek\xc4\x97 didesni gamini\xc5\xb3 kiekiai. 1892\xc2\xa0m. buvo pagamintas 21, 1894\xc2\xa0\xe2\x80\x93 40, 1895\xc2\xa0\xe2\x80\x93 70, 1899\xe2\x80\x93300 vnt. Ankstyvieji Peugeot modeliai buvo vadinami vardu Type ir tam tikru skaitmeniu. Tarkim 1895\xc2\xa0m. modelis buvo vadinamas Type 12. Kaip tik tuo metu ant \xc5\xa1io modelio Peugeot u\xc5\xbed\xc4\x97jo gumines padangas ir tapo pirm\xc4\x85ja tai padariusia automobili\xc5\xb3 gamintoja. Taip pat 1894\xc2\xa0m. debiutavusi Pary\xc5\xbeiaus ralyje su 5 automobiliais Peugeot tapo viena pirm\xc5\xb3j\xc5\xb3 gamintoj\xc5\xb3 prad\xc4\x97jusi\xc5\xb3 dalyvauti automobili\xc5\xb3 sporte._NEWLINE_Iki 1896\xc2\xa0m. Peugeot naudojo Daimler variklius, o tais metais buvo sukontruotas pirmasis Peugeot variklis. Taip pat \xc5\xa1iais metais Pary\xc5\xbeiuje buvo pavogtas Peugeot automobilis, o tai tapo pirm\xc4\x85ja oficialia automobili\xc5\xb3 vagyste istorijoje. I pasaulinio karo metu Peugeot gamino karin\xc4\x99 technik\xc4\x85. Po karo v\xc4\x97l buvo gr\xc4\xaf\xc5\xbeta prie automobili\xc5\xb3 gaminimo. 1929\xc2\xa0m. buvo pristatytas naujasis Peugeot 201 modelis, tuo metu pigiausias automobilis Pranc\xc5\xabzijos rinkoje. Iki II pasaulinio karo \xc4\xafmon\xc4\x97 pristat\xc4\x97 daug populiari\xc5\xb3 modeli\xc5\xb3\xc2\xa0\xe2\x80\x93 Peugeot 202, Peugeot 302 ir Peugeot 402. 1958\xc2\xa0m. Peugeot prad\xc4\x97jo prekyb\xc4\x85 JAV rinkoje, pristatydama Peugeot 404 model\xc4\xaf. \xc5\xa0is modelis \xc4\xafrod\xc4\x97 savo j\xc4\x97g\xc4\x85 laim\xc4\x97damas keturis kartus i\xc5\xa1 \xc5\xa1e\xc5\xa1eri\xc5\xb3 met\xc5\xb3 dalyvavimo Ryt\xc5\xb3 Afrikos safario ralyje._NEWLINE_Kaip ir daugumai Europos gamintoj\xc5\xb3 tapo \xc4\xafprasta, buvo prad\xc4\x97tas bendradarbiavimas su kitais gamintojais. Nuo 1966\xc2\xa0m. buvo prad\xc4\x97tas darbas su Renault, o nuo 1972\xc2\xa0\xe2\x80\x93 su Volvo._NEWLINE_1974\xc2\xa0m. Peugeot nupirko 30\xc2\xa0% Citroen akcij\xc5\xb3, nes pastaroji susid\xc5\xabr\xc4\x97 su finansiniais sunkumais. Taip gim\xc4\x97 PSA grup\xc4\x97, kurios d\xc4\x97ka buvo atskirti Peugeot ir Citro\xc3\xabn gaminiai, ta\xc4\x8diau buvo dalinamasi techniniais resursais._NEWLINE_1983\xc2\xa0m. Peugeot pagamino vien\xc4\x85 populiariausi\xc5\xb3 savo gamini\xc5\xb3 Peugeot 205. Nuo 1984\xc2\xa0m. Peugeot u\xc5\xbemezg\xc4\x97 ry\xc5\xa1ius su Kinija._NEWLINE_Be automobili\xc5\xb3 \xc5\xa1iuo metu Peugeot yra viena svarbiausi\xc5\xb3 motoroleri\xc5\xb3 gamintoja Europoje.'